Datasets:

R5dwMg

/

foodiereview_yue

like 2

由於兩個貴賓室相連，安頓好父母喺頭等貴賓室休息後，旅遊家哥哥就帶咗小肥先去商務貴賓室度八。國泰航空「寰宇堂」商務貴賓室主要分「風味坊」及「咖啡閣」兩個區域，前者主要係高櫈吧位，後者則為較舒適o既梳化椅。

雙方間隔都好開揚，可惜駐場服務生完全唔主動，感覺也太hea 了。「風味坊」個自助區內可見多款凍熱飲品及點心小食，當中牛肉燒賣最搶手同最好味。食客亦可於開放式廚房點選即叫即煮o既雲吞湯麵、擔擔麵、魚蛋湯河粉、野菜稻庭烏冬及三款包品。

如相所示，魚蛋河同野菜稻庭烏冬個賣相都唔係咁得，食落更加係淡而無味。件生煎包則包皮過厚，餡料乾嚡，講真都幾恐怖。外出o既「咖啡閣」環境較開揚。主要係食三文治、蛋糕、西餅、雪糕等，個人覺得睇見都唔係太開胃，所以行咗一轉就決定直接去頭等貴賓室就算。

國泰航空「寰宇堂」頭等貴賓室比起隔壁o既商務貴賓室明顯豪華得多。頭等貴賓室主要分為「浴泉居」、「逸雅閣」及「凱旋吧」三個區域，環境時尚雅致，服務生亦體貼好客得多。比商務貴賓室多咗o既「浴泉居」其實係設有浴缸o既大洗手間，設施齊備，且極之寬敞。

「凱旋吧」為酒吧及客廳區，當中o既厚墊梳化椅仲有獨立式可選，私人空間感足。貴客更可無限享用多款酒品，香檳都有三款可選！包括粉紅香檳「Moet & Chandon Rose Imperial NV」，XO仔同媽咪有酒飲當然係唔怕航班延誤啦！

「逸雅閣」則為寬廣o既餐飲區，用餐大堂猶如正式餐廳般，散座有齊餐墊、餐巾及齊備o既西式餐具，仲要每枱都有專人招待。客人可於廳內任飲精選酒品、果汁、汽水、咖啡或茶水。並於大堂自助區內揀選壽司、沙律、點心、甜品等，選擇比商務貴賓室內多且精。

除此之外，旅客更可於餐牌點多道即叫即煮o既主菜。爸爸大讚「香煎三文魚」皮脆肉嫩。細佬嗰份「烤焗羊鞍扒」亦鬆厚軟腍。平時離港，即使會去航空公司o既貴賓室都唔會逗留得太長，今次都係因為航班被取消，XO仔方才咁得閒八勻國泰航空「寰宇堂」黐埋一齊o既商務及頭等貴賓室，親身體驗到做頭等貴賓如何比商務旅客尊貴。

得知原來每位鑽石卡會員可攜同兩位客人享用「寰宇堂」頭等貴賓室，嘻嘻，以後細佬會識揀同邊啲親友旅行架啦！其實早啲去機場可以佗佗佻佻地喺貴賓室度飲飽食醉後先上飛機，好過空肚上機埃飛機餐多多倍，越早越著數。

適逢靚靚媽咪壽辰，今年小肥好似中咗馬標咁，好闊佬地喺「上海總會」設宴一席，與親友為其慶祝一番。為隆重其事，家人早於去年底訂下寬敞闊落且連私人洗手間o既董事貴賓廳。。。無奈壽宴前幾日突然收到會所通知，話董事廳有高層要征用作會議之用，多得契爺出手相助，當晚o既派對方才得以喺三樓間出之廂房進行。

因為就連平時唔多影相o既長輩都話要拍返輯大特寫，明顯夠哂震撼！大肥爸爸仲幽默地話「粗粗地，都見得吓人啦！」皇朝鮑翅不單量足，每份上枱前更加係喺個煲入面滾住o既，故入口時熱力十足。鮑翅厚身得黎質感爽腍柔滑，配上濃厚o既高湯已夠美味，堅掂！

會所餐廳經過裝修後，地方依然高雅大方，不過服務就大不如前。。。服務生雖未算態度惡劣，但明顯心情欠佳嗰隻囉，晚宴八成時間要賓客自行添酒，唔問有時連茶水都冇得飲。。。九點半前，當食到咁上吓想加餸時，姐姐仔先話師傅已經收咗工，即係話平時會提點食客最後落單時間之舉都慳埋，搞到大家勁冇癮之餘，自己用咗成個月人工豪請親友食餐生日飯，都覺得有啲背脊骨落囉！

雖然自己只係黃毛小子一名，但都衷心希望「上海總會」可以參閱此篇食評。

有親友越洋訪港，大肥爸爸就約喺家人最愛o既「五陵會」設宴為其洗塵。因深知兩位細姪有嚴重花生敏感，大肥早跟經理道出要全席走花生之要求，包括花生油都唔可以用，真係估唔到會所早已有經驗，更任由爸爸隨意預設菜單，並強調廚房師傅會懂得配合，XO仔得悉後亦感十分驚喜，所以決定要在此表揚一番！

長輩一群早已定下三八婦女節於「鏞記」開年，大肥爸爸亦約好細佬充當柴可夫，點知當晚有兩位貴賓突然有事未能出席，XO仔與甜心兒即有幸補上。上到鏞記大廈八樓先知道晚宴o既所在地其實係「鏞記」名下o既高級會所餐廳「嚐真」。

會所式經營o既餐廳只會招待會員。個會包有免費代客泊車，而且用餐時並無收取茶介、開瓶費或加一服務費，但午市及晚市均設有最低消費；如果冇聽錯，前者應為五百多元，而後者則為千二左右。步出升降機門已覺光鮮亮麗o既接待大堂及走廊雅致得黎好有氣派。

廳內全為廂房，空間感及私隱度極高。廂房內用餐區旁都有個小偏廳，廳內用上酸枝椅櫈桌子及精美o既茶具，配合埋窗邊o既竹林，感覺就好似置身於世外桃源般。會所內外都可見時尚鮮花擺設，四周裝潢典雅大方得黎又不失現代感。

餐桌上公用及自用o既餐具齊備，餐巾仲要係圍絲邊架，認真高級！主人家早已訂好菜譜，單睇餸名已覺震撼得好有詩意。賓客續一到臨，並由經理哥哥親自招待，所有菜式上枱繞場一周後都會由專人分好一份份，酒杯或茶杯都從未缺水缺酒，服務絕對貼身周到。

勁量級o既鵝煲就好似盆菜咁豐盛有層次，鵝隻o既肉、紅、肝、腎、腸、翼等都好有技巧同藝術地舖疊。墊底o既豆卜同鵝掌翼索哂味之餘仲好夠腍滑。中間o既鵝肉分有片狀及件狀；鵝片軟潤巧薄，鵝件則鬆軟嫩滑，各有各好味。

足料o既紅豆沙只屬微甜，撈入椰奶即倍添香滑，主角湯圓軟潤香濃，正好為晚宴繪出完美o既句號。機緣巧合下讓XO仔於三八婦女節遇上「鏞記」屬下o既高級會所餐廳「嚐真」，喺環境幽雅o既廂房內享用咗頓畢生難忘o既珍饈盛宴，感激長輩悉心安排及經理哥哥貼身o既款待。

據悉，除咗「鏞記」o既特色菜餚之外，會所大廚更會烹調出多道傳統及獨家o既絕色美饌。從主人家及經理哥哥口中，得悉已故o既甘先生原來多年前曾與著名武俠小說作家金庸先生合創出咗席「金裝射鵰英雄宴」，內含名作中「英雄豪傑」、「桃花園」、「北丐降龍十八掌」、「二十四橋明月夜」等精髓，聽到都垂涎三尺。

女主人仲傳來「射鵰英雄宴」o既靚相，話下次約個時間再請大家食多餐，當真令人期待萬分！

真係估唔到出名細食o既會計小姐原來對火鍋放題咁有興趣，喺街上收到公司附近間「千賀水產の鮮鍋道場」o既傳單後，即約會小肥開年去拆餐勁o既。「千賀」座落於銅鑼灣智選假日酒店三樓，地點超方便。門外可見店子現正推廣緊o既啤酒優惠。

遇上食客生日仲有折頭打、有相送、免開瓶費、打卡再加送刺身、人多仲有香檳添！餐店佔用面積全層，散座大多為二至四人及多人合拼式卡位。最中央位置為無限任添之自助食物區。區內o既飲品部有果汁及汽水機。兩個大雪櫃入面亦有多款紙包及罐裝凍飲。

熱飲則有水、茶或咖啡可選。怕凍o既會計小姐堅到成壺熱茶攞過黎，哈哈，細佬見到都有啲驚嚇，當然係要影相留念啦！其實離遠有個啤酒雪櫃，不過就只係供團購食客享用。至於自助食物方面，頭盤可自選沙律。同壽司。熱食都有好多款式，當中個人主攻惹味肥美o既炒蜆。

同兩款潤滑o既靚菇。會計小姐就揀食啲較香口o既蒜香茄子、避風塘三文魚骨腩、風味雞煲。甜濃o既老火響螺雞湯。以及之後先換上o既蒸魚同鴨掌。「千賀」個放題主角其實係火鍋，第一步揀好湯底後，跟餐o既拼盤菜式「環球美食」隨即一次過上哂枱。

火鍋醬油配料可於中央o既自助區自行混醬。餐桌上有齊自助式餐具、紙巾及煮食工具；服務生更會經常清理骨殼桶，都幾衛生。刺身拼盤內含五款魚生，當中蝦隻爽脆滑溜，象拔蚌鮮甜薄脆。二人所點o既「胡椒爽肚湯」濃味得黎唔會過辣。

「環球美食」配料中個人最愛軟腍香滑o既「極上安格斯牛小排」。同皮薄餡嫩脆o既「家鄉手制香菜水餃」。外觀最靚必選七色海鮮餅盤。會計小姐真係叻，話第一樣好明顯應該食蜆。因為可以連個罩離煮黎食之際，食完再用個罩離煮埋其他食品都得。

蜆隻一煮到開口就食得，兩款均鮮甜肥潤。蚌隻爽潤鮮美。鮑魚則厚而彈牙。由於海蝦實在爽脆，結果兩口子喺幾個鐘頭內追加咗成兩打咁多，連服務生都睇到拍爛手掌呀！估計係因衛生問題，餐牌背頁上任食肉類及海鮮貨式要同樓面落單先有專人呈上。

除咗海蝦之外，小肥就只係狂加薄而香軟o既美國肥牛。火鍋o既蔬菜料全部都可以喺自助區中搵到。個人誠意推介鮮綠爽口o既唐生菜、芳香帶脆o既西洋菜、鮮甜無比o既紹菜、及厚腍o既日本蘿蔔！細小o既會計小姐攞親啲菜都成座小山丘咁高，出出入入時都臉帶燦爛o既笑容，佢對放題o既態度果真夠哂熱誠！

除咗正菜，自選火鍋配料中仲有多款魚蛋類、腸仔、丸物、午餐肉、生根、響鈴等。XO仔因情迷香脆惹味o既炸魚皮，每隔一陣就會攞碟黎送百事，呀！單尾方面可選炒飯。或獨立包裝o既麵品。最健康當然係揀食零卡路里o既芋絲啦！

契妹週四回港，即收到風「DK Cuppa Tea」有花仙子降臨，傳來聖誕祝賀，兩口子即襯機相約週六午聚去索一索仙氣。 「DK」仙子將香薰融入多款咸甜小點，譜出紫艷脫俗o既「花弦之願」。此行仙境之旅迅即由魔法咭環節作序。

唔知係咪大家生活節奏實在急促，每日都總係忙住依樣、忙住嗰樣，居然同時抽出教二人要放鬆及鎮靜o既「甘菊仙子」，也太巧合了吧。甘菊仙子帶黎o既「石斛胎菊茶」芳香甘濃，飲下第一杯已覺怡神益氣，肌肉都好似鬆弛不少。

隨著盤上仙子小手o既方向，XO仔先向熱熱o既「黑松露牛肝菌湯」埋手。「牛肝菌湯」黑松露味淡薄芬芳，暖胃且不溜滯。高杯上有隻紫色o既紫蝴蝶，咸點面上則有隻食得o既彩蝶。咸點中o既「迷迭香牛角包」清香油潤，皮脆包鬆軟，簡單美味。

連同微辣o既「沙樂美腸」就倍感惹味。緊貼著小蝴蝶飛往銀光閃閃o既寶盒，即發現盒內圍繞住粉紅色花花正藏著六小杯「海鮮沙律」。「田園沙律」中o既香煎帶子粒皮脆心嫩。「青口沙律」鮮甜爽滑。「龍蝦沙律」則爽脆甜美。

返回仙子身旁終於輪到甜品啦！「仙子奇緣曲奇」牛油味香而不俗，而且非常脆口。對比下，紫紅色o既「紫薯魔幻曲奇」則較為輕巧鬆爽，各有特色。粉紅及粉紫色o既「紅莓杯仔蛋糕」微甜鬆潤。亮點「旋舞仙子紅莓蛋白蛋糕」批底脆巧，紅莓蛋白餡心質感柔軟濕潤，酸甜醒胃，極之討好。

最後由妹妹仔即燒o既「法式燉蛋」雲尼拿味輕柔唔膩，吃畢好似仙子喺肚中起舞般，成個人都似乎開心愉快得多！今個聖誕，「DK Cuppa Tea」老闆娘請來一群仙子精靈以香薰小點帶來「花弦之願」，享用下午茶o既同時，更成功令XO仔於忙碌中得以放鬆下來，仙氣洋溢o既茶屋實有靈神舒緩之效。

「又到聖誕，又到聖誕…」情人早已計劃與家人外遊過一個白色聖誕，出發前只能抽出週三晚與小肥預祝一番。正當XO仔攪盡腦汁搵地方玩燭光晚餐時，老闆突然送上「E Molto Buono」o既八五折優惠券，細佬最愛順天而行，地點咁就腳，公司行過去只需三分鐘，打電話訂座仲有位喎，故不必再費神，即刻卜鎚。

樓上西餐廳雅致潔麗，昏暗o既光線成功締造出場內羅曼蒂克o既氣氛，最適合小情人黎撐枱腳。餐店原來逢週三晚都有個特別版o既套餐供應，主角係頭盤o既八件生蠔及白酒或汽酒一杯。由於情人當晚唔係太想食生蠔，兩口子最終決定點返平時個六道菜套餐。

應溫婉有禮o既哥哥仔推介點好晚餐後，隔一陣佢就呈上暖暖o既麵包籃及自家調製o既辣肉腸醬同香草茄子醬。籃內有三款形狀顏色都唔一樣o既麵包。黑色o既芝麻黑炭包皮脆心軟，白色o既香草包皮脆得黎多咗份芳香，而薄薄o既芝士脆片則好輕巧地脆卜卜，唔點秘醬已經好夠味。

甜心兒頭盤點咗個「法國穀飼牛肉他他」。睇見佢好有技巧地切開隻流心鵪鶉蛋，儀態動人得令男友實不禁拍下多張照片留念。嘩，自己客「青檸蒜香八爪魚配香甜紅椒蓉」個擺盤呈一個小花園般，色彩繽紛且極富立體感。可惜室內燈光太過柔和，小肥o既攝影技術又未到家，要女友幫忙打燈先影得出八爪魚上面海藍透光o既橙酒味珠珠。

未能捕捉菜式最美一面同大家分享，還望讀者們見諒。八爪魚片質感爽脆，連同碟上o既紅椒蓉、青檸泡泡、橙酒味珠珠一齊食，三種調味o既清新惹味就好似啲爪咁延伸出黎，慢慢滲透口腔，奇妙得很！哥哥仔得知細佬唔係咁鍾意「凍湯」同魚湯底o既「法式海龍王湯」，佢好客氣地自動提出換上「龍蝦湯」，當真十分誠懇！

「龍蝦湯」香濃醇厚，需內含忌廉及龍蝦油，喝畢卻一啲都唔溜滯，堅掂！接著o既「香煎鵝肝」喺餐牌上雖列出為「配貴妃焦糖燴蜜桃」，但上枱時妹妹仔就解釋話師傅當日轉配咗「黑醋荔枝浸青蘋果」。厚厚o既鵝肝皮脆心嫩，入口即溶，夾埋甜中帶點微微酸o既青蘋果肉食，效果更為清爽易入口。

主菜出場前，每人都有杯清甜消滯o既「番石榴雪葩」作間場，洗滌一吓味蕾。小肥所揀選o既「慢煮西班牙伊比利亞羊，蜜糖芥末子汁，配香草焗蒜」顏色金黃，很是吸晴。呈粉紅色o既慢煮羊肉肉質鬆嫩軟腍，塗上蜜糖芥末子汁味道變得更加甜美鮮香，實有畫龍點睛之效，好有驚喜！

甜品「紅茶法式焦糖燉蛋」香軟滑溜，茶味芬芳，舖面o既朱古力脆脆夠輕巧，剛好為焦糖燉蛋增添口感，！飯後來杯「玫瑰花茶」，芳香怡神，直令腸胃舒暢不少。多得老闆送贈「E Molto Buono」優惠券，XO仔得以重臨浪漫滿屋o既西餐廳，與情人共進燭光晚餐，享用精美高質o既意法美食，溫馨地預祝聖誕。

肥肥家族最愛食日本菜，今年仲飛咗兩轉大阪豪食多輪添。適逢一眾姨媽姨丈訪港，XO仔當然係要襯機介紹近期深得父母心o既「京日本料理」啦！壽司屋原來喺細佬上月遊玩京阪神時搬咗去鄰近較大o既舖位。面積比之前寬敞，光線亦更充裕，壽司吧感覺仲開揚闊落得多，環境絕對升咗呢。

新店仍舊由肥老闆、矇豬眼妹妹、樂師傅、蘇師傅及草莓-san合力掌舵，大家樂也融融，店內氣氛極為輕鬆。家人好杯中物已不是什麼天大秘密，埋位等師傅準備食物時當然係要飲返兩杯解解渴啦！人一到齊，晚餐即由前菜錦盒揭幕。

大家睇住師傅好有心機地慢慢拆蟹，再重新以蟹膏墊喺蟹蓋底，中間混入蟹肉，最後以蟹籽舖面，疊出恭賀喬遷「京喜」菜式。香箱蟹俾細佬第一個感覺係佢嬌滴滴得黎卻多膏又多膥！香箱蟹蟹肉幼嫩清甜，金橙色o既蟹膏厚實鮮香，啡紅色o既蟹籽則幼小脆口。

白雪雪o既幸水梨爽脆清甜。富貴柿厚潤芳香。青綠色o既靜岡蜜瓜則腍甜多汁。此時此刻，「京日本料理」係肥肥家族最喜愛的日本餐廳，全因師傅每晚只會選用日本即日空運到港之新鮮高質食材炮製出節令魚生菜式，有信心保證之餘，不時更帶來驚喜，每位約港幣千八o既價錢絕對合理。

店子上下內外有傾有講，笑料百出，好似一家人咁融洽，氣氛真係好好架。近日搬往面積較廣o既新址都應該算得上係擴充業務，請容許細佬喺度再次祝賀餐店喬遷之喜，生意興隆，越做越旺！

有長輩由美加返港探親，郎才女貌o既「Double E伉儷」專登揀喺大家都未去過o既灣仔帝盛酒店中菜廳「圃公館」設宴一席，為歡迎幾位到臨作洗塵派對。晚宴於餐廳其中一間廂房內進行，入面有私人洗手間、小廳及Karaoke音響配備，隔音好，又夠私人空間，啱哂一大班人黎開P。

此外，內有空氣清新機、消毒機等，感覺衛生得很！房內之大枱可容納上十八人，長期有幾位服務生為大家斟添酒水、分餸換碟，招呼實在周到。紅色o既厚墊椅櫈舒適得黎望落好有氣派，配上桌上閃亮o既蠟燭高杯卻又添上一份雅麗情調。

主人家早已訂下湘菜夜宴之菜單，睇到都已流哂口水呀！有佳餚試問又點會少得美酒呢？當晚合共飲咗五樽香檳、一樽白酒、四樽紅酒及一樽威士忌，絕對堅過石堅！人齊埋位，大家仍飲緊第一杯酒時，姐姐仔已呈上每款有兩碟o既江南五小碟，排於轉盤上供貴客自行選取。

湘菜夜宴豐盛高質，菜式用料、外觀及味道都充滿著驚喜，離開時見長輩臉上都掛起咪眼笑容，滿意程度不言而喻；請容許晚輩在此向Double E伉儷再次道謝款待。

今年中秋，家人都選擇咗提前做節，正日肥肥家族就俾老闆誠邀往上環會所餐廳「江蘇薈」，享用咗一頓豐富o既江蘇菜。據悉，必需要有會員帶同方可內進o既「江蘇薈」正式開業只有一年多，入會費為港幣六千元，其中一千將於餐店中回贈給會員，聽落真係幾抵玩。

由於當日老細早已訂好十二人廂房，最後到達o既XO仔未有機會走進大堂觀察，只能拍下接待處旁，牆身貼出o既三頁魚魚簡介。及房內天花上o既水晶燈飾。桌上餐具齊全，整晚仲要係由經理龍哥全程招呼，細心體貼，服務認真一流。

家中小侄女從小到大都勁愛獨角獸，學校所有視藝科o既創作更例必選此為題材。今年妹妹十一歲生日，碰巧「DK Cuppa Tea」老闆娘全新推出粉紅色o既「不朽純真」下午茶，靈感正正就係取自神話中o既獨角獸，XO爸B諗都唔洗諗，週日即帶同愛侄探索獨角獸森林。

妹妹第一次黎「DK」，已經愛上草地花園，見到草原上多隻獨角獸及貓貓公仔更令其笑得合不攏嘴，就連彩虹也要襯機現一現身。抽出魔法咭後，妹妹即誠心許下願望，認真地寫上心心紙上，並雀躍地掛上許願繩，其純真之心確真打動XO爸B，直令心魔也迅即溶掉，就是這麼神奇。

寫下心願後，姐姐仔隨即呈上薰衣草朱古力味o既紐約有機茶「Soothing Love」。於茶品滴入「傾神花藥」後，粉紅色棉花糖雲層即呈現眼前，小妹妹見狀即禁不住嘩聲尖叫，仲不斷話好魔幻；嘻嘻，見到佢咁興奮自己都忍唔住跟著一齊歡呼一番。

以粉紅色托盤呈上o既「不朽純真」套餐外觀猶如夢境樂園般鮮美動人。盤子兩邊分開有兩組水滴氹氹轉，左邊為咸點撻品。右邊則為甜品天堂。小朋友都鍾意食甜品，小侄女也不例外，第一時間即要打開煙霧四起o既金色獨角獸寶盒。

寶盒內藏兩粒「拉脫維亞松露朱古力」，妹妹食第一粒時已大讚朱古力卜卜脆，超好味；XO爸B唔食得果仁，當然係請佢食哂兩粒啦！食完朱古力，妹妹就繼續主攻甜品，仲好有心地話要同爸B分享，話全部都要每人分一半，認真乖巧抵錫！

佢話甜品氹氹轉中最得意就係兩隻帶有少少紫色o既「獨角獸馬卡龍」，所以要食先。馬卡龍鬆化脆巧，食落散發著玫瑰香，妹妹就形容好似食緊花花落肚咁，可愛極！接著就輪到兩塊乾脆微甜o既「獨角獸曲奇」。然後繼續逆時針方向續一食四隻輕巧潤甜o既「紅莓杯仔蛋糕」。

仲要XO爸B拍抵佢同獨角獸公仔一齊食杯仔蛋糕o既情境添。甜品食到最後粉彩色o既「獨角獸翻糖蛋白餅杯」，妹妹終於話驚食得過多會變肥妹，所以就問準可否帶「迴旋獨角獸糖糖」返屋企等肚餓時先食，而啲冇獨角獸樣o既咸點就請爸B食哂，態度認真得好趣緻。

小朋友都愛扭蛋，得知食完個「不朽純真」下午茶後只需上載相片上Instagram及Facebook後，即可玩扭蛋，妹妹就同小肥爸B一齊揀相登上網。生日真係幸運過人，俾佢抽中自己心愛o既獨角獸紀念品，離開時仲開心到跳住咁走出香薰店，四周o既旁觀者都被佢o既天真無邪感染到笑逐顏開，相信獨角獸都會敗喺佢手下。

傳說中神聖o既獨角獸擁有能醫百病o既獨角，人類經常用盡方法去捕捉，更令其性格特別兇猛，故雖有白馬o既身軀但卻被稱為「獸」，相傳只有純潔無瑕o既少女先有機會接近神獸。「DK Cuppa Tea」於中秋前取此神話，獨創出粉紅色o既「不朽純真」下午茶，相片喺互聯網上瘋傳不到一周，即成功吸引萬千少女一會獨角神獸，就連XO小魔吃畢獨角甜點都被感化到，大家真係唔好錯過一睹獨角獸及洗滌心靈o既良機哦！

週三晚食完韓燒，XO仔就同韓籍女伴應約上咗去銅鑼灣一家樓上酒吧「七重天」。如果唔係朋友介紹，小肥真係完全冇留意到喺自己經常出入o既食廈內居然有間有live music聽同有K唱o既酒吧。店子紅黑o既門面帶點中國風。

正門擺放著一部留聲機，感覺又有少少懷舊。近窗位置有個小型舞台。大廳貼牆一邊有幾張弧形o既梳化式散座，以電光照明高枱，極富時代感。除咗面向舞台之外，抬頭一望即可看到播放出K歌o既電視箱。原來入面仲有間可容納十幾人o既大房，最低消費都只係四千蚊，似乎抵玩過K房喎。

幾口子九點前到步，眼見店子仍有十分鐘歡樂時光優惠，所以就襯機叫多幾枝啤酒慢慢飲。每晚酒吧都有外籍琴師現場表演自彈自唱，當日亦不例外，其歌喉了得，仲任由客人點唱新舊歌曲，氣氛相當不錯。其實酒吧都有提供多款小食送酒，無奈大家都已食到飽飽，最終亦只選擇邊飲邊聽邊唱。

琴師離開後，舞台即轉由貴客唱K自娛，我地結果玩到成點幾先捨得歸家，可謂極之盡興呀！

肥肥家族其實不時都會出入跑馬地，只係家人從未幫襯過位於電車總站o既「竹園海鮮飯店」，適逢兩位長輩一同慶生，佢地就特意擇日請大家一試「竹園」馳名o既靚海鮮。步進餐店一刻，即可望到門外玻璃架上擺出名貴靚翅，好有氣勢。

用餐大堂o既牆身貼有大大張印有中、日、韓三語o既彩圖廣告，相信食客不乏亞洲籍遊客。後方則掛出金絲百福圖，剛巧配合當晚個生日派對，真係好意頭。主人家一早已訂好多道菜，並安排好白酒、紅酒、及細佬最愛o既香檳，盛設非常！

賓客到步不久，服務生迅即呈上多款香口醒胃o既小食如魚仔花生、青瓜、皮蛋等以作送酒之用。小食原來全為免費贈送，當中o既苦瓜雞腳、椒鹽豆腐、椒鹽茄子更是新鮮熱辣辣，前菜都咁有鑊氣，當真令人十分期待接著落黎o既海鮮菜式。

貴客於中環「利苑酒家」設宴，小肥因當晚要充當柴可夫一職而一同被獲邀出席，實感榮幸之至。高級粵菜廳雖樓底偏矮，但光鮮o既裝潢配上四周雅緻o既靚花擺設，感覺可謂不失華麗。主人家一早已訂下菜單，並安排好溫婉友善o既服務生為各人分配好食物，大方又衛生。

「利苑酒家」環境高雅舒適，招呼貼身周到，廣東菜式精美高質，餐店於各方面都輕易獲取滿分，難怪可於閒日晚市都咁旺場，掂呀！

週六難得情人唔洗開工，午餐又再孖其閨蜜午餐短聚，地點就由XO仔喺網上搵，揀咗間訂座可儲分o既「Jan Jan串揚專門店」！餐廳雖為樓上店，但大廈門外已可見搶眼o既易拉架廣告，不難找到。大阪名產之炸串店由日本開黎香港，除咗店名之外，格局裝潢都滲透著濃郁o既日本風情。

正門有個石造o既串揚吉祥物，以日文道出進食時禁止重點醬油，可愛極。店內以木為主o既設計整潔乾爽，加上抽氣系統足，食後身上毫無油煙味，讚！圍繞著以玻璃窗隔開o既廚房有兩列吧位。餐店右邊則間咗兩間半廂房式o既榻榻米多人散座，由於地方有限，繁忙時間必需搭枱。

三人當日就係坐喺榻榻米上，空間感足，都幾好坐。牆上有塊黑板以粉筆寫出每日廚師推介項目。食客可填寫三色點菜紙續樣叫。應年輕o既服務生推介，三口子就點咗兩客週末先有o既二人前午市套餐，包有前菜、串燒、串揚、主菜、飲品及甜品。

是日甜品只有一款綠茶雪糕，兩客套餐包有四球，一次過黎哂都相當震撼！和風味濃o既「Jan Jan串揚專門店」抽氣好，地方企理舒適，年輕o既服務生友善客套，菜式價廉物美，味佳質高，勁啱XO仔口味！

於互聯網上得知Shanice公主不經不覺已於香港定居兩年，XO仔之前都係以陪伴契妹出席晚宴o既理由下拜會「公主」殿下。眼見連日大雨令家中位甜心公主悶悶不樂，週四晚就特意為情人送上靚裙鮮花，驚喜地步進「公主」o既宮殿，歡度一個童話式o既晚上。

炎炎夏日，公主為宴會廳添上色彩繽紛o既靚花，就連天花都美艷過人，飯前已成功逗得美人淺笑，身為男伴亦倍感滿足。小情人由高貴和藹o既Shanice公主親自接待，一啲架子都冇，握手前更送上點水濕巾，衛生非常。

聽過公主解說近日有全新創作，兩口子就決定小食、前菜及主菜每項各點兩樣，寓意一雙一對，幸福美滿！「公主」獨創o既仙境世界裡，除咗可以觸動到平常人o既五大感官之外，甜心兒講得好啱，其實每一道美食圖都會喚醒賓客腦內潛在o既想像力，故各人所經歷o既夢幻旅程都會有其獨特之妙韻。

六感奇緣之序由粉紅色小馬車推出七味曲奇方塊，當中之最必選芳香怡人o既黑松露味曲奇。隨即就由貼題o既「午後之光」接棒，以羅勒雪糕筒充當火炬，承載著閃閃光亮o既日本馬糞海膽及三文魚籽照出海旁黃昏o既光彩，精美得直令男生也要尖叫起來！

火炬外層o既羅勒雪糕筒脆卜卜，入內o既日本馬糞海膽及三文魚籽則鮮濃潤甜幼滑，光芒之甜美彷彿在口腔中慢慢散發，妙哉！以黑色雲石碟上o既「情迷黑森林」並非甜品也。墊底o既「黑森林」乃黑漆漆o既竹炭包所造出，面層o既鵝肝伴上紅梅醬，質感軟腍，調味卻醒神消滯，很是令人著迷。

於「黑森林」迷倒後，二人即前往「秘密花園」，一嚐海中o既「波」濤洶湧及「蝦蝦」大笑。蝦隻香口爽脆，視覺上墊底o既波菜猶如海藻承托著海蝦，味覺上則為主角添上草本精華及海鹽o既咸香，釋放著大自然o既氣味，簡單美就是如此。

漫步海邊原來也可遇上綠草如茵，同時亦晶瑩剔透，閃出橙光o既「繽紛樂園」。綠草由綠豆蓉塗出，滲透出橙黃艷光o既其實係頂面以魚子醬點綴，輕輕燒過，內含明太子o既魷魚刺身，外爽潤內嫩脆，集鮮甜香辣於一身，感覺就好似反映緊海洋世界是如何繽紛，精彩尤甚！

甜心公主應男伴推介登上光彩奪目o既「黃金海岸」。甜心兒被海岸輝煌o既外表吸引著之外，入口更親嚐到海膽、三文魚籽、煙肉及藜麥於口中揮發出o既鮮美潤甜幼滑感，美人兒歡欣得連一雙大眼睛都變得水汪汪，淺笑亦早已轉為燦爛的笑顏！

童話故事大多都為西方傳來，但其實中國也有不少民間傳說。Shanice公主好有心思地以「牛郎織女」作題製出主菜，讓賓客可回憶一下故事中o既小情人雖犯下天規，但當中驚心動魄o既愛情最終卻能感動到天上o既喜鵲為有情人搭成鵲橋，好等二人能相會。

煮至三、四成熟o既四件澳洲M9和牛鬆軟香濃，連同惹味乾爽o既燒野菜、雜菌及薯蓉建出「鵲橋」，外觀及味道當真足以為食者留下深刻o既印象。吃一口極具刺激感o既洋蔥同菊苣，再回想故事中o既內容，想信更可加重戀人感慨戀愛當中o既悲喜交集。

盡管天有不測之風雲，雨後總會有陽光的，童話故事完滿o既結局也可成真，仙境更可化作美食活現眼前。今個夏季，「公主」殿堂換裝成花花世界，Shanice公主繼續親切地招待貴賓，締造出六感可同享o既魔幻美饌，成功為家中迷亂o既甜心公主解去困擾，笑逐顏開，奇妙之效小弟實在萬分感激！

迷人uncle與美人姐姐曾於「順德聯誼總會」設宴款待過肥肥家族，小肥對當時品嚐過o既順德美饌o既印象確真難忘。事隔兩年，會所經過裝修，廚房亦換上班底，因深覺「順德聯誼總會」o既餐飲同環境都齊齊升哂呢，兩位長輩週六晚就專登在此再次請客，與一眾好友分享佳釀美食，共度良辰，小肥有份參與其中，當真榮幸萬分！

會所餐廳全新包裝過後，廂房更顯光猛高雅，厚墊椅櫈亦舒適得多，隔音仲遠勝昔日，加上服務生落力勤奮，態度友善溫馴，埋位前已覺環境、服務及衛生分均成功升至滿分位！兩位迷人及美麗o既主人家原來喺晚宴前已多次試過餸菜方才訂下宴會之菜單，實在用心良苦，盛設非常！

「順德聯誼總會」o既會所餐廳近日裝修過，就連廚房班底都換埋，室內環境、服務及膳食一同升呢！相隔兩年再臨感覺全新，廂房舒適大方，古法菜式精美、質高又美味，由於店子全面提升，直令XO仔忍唔住手，要寫多篇食評黎讚嘆一翻，順便再次向迷人uncle與美人姐姐道謝！

夏日炎炎，「DK Cuppa Tea」o既老闆娘又有新創作，暑假先推出以大海作主題o既「優遊饗宴」下午茶，除咗製出多款海鮮菜式，週末更大搞遊船河，親親大自然時又唔會餓親個肚。XO仔同甜心兒不約而同地抽出極富「力量」o既魔法咭；嘩哈哈，彷彿意味著二人都擁有超強o既小宇宙！

全新調配o既「Sweet Paris 有機茶」花香清純且果味濃郁，男女雙方各自混入四滴o既「Fascination 精華」，喝畢就連近期睡眠不足o既小肥也倍感安神補氣，神經鬆弛不少。為下午茶餐拍下大特寫後，妹妹仔好熟手地就抽起要加熱及處理o既小點入廚房。

老闆娘亦隨即以火槍親自燒煮「美國緬因州龍蝦」及「北海道珍寶帶子配薯餅」。成隻手臂咁長o既「美國緬因州龍蝦」爽甜帶脆。勁量級o既「北海道珍寶帶子配薯餅」厚身得黎極之幼嫩，伴上魚子醬則令其鮮味更為突出，！

唔知最近食飯係咪少咗叫湯黎飲呢，碗熱辣辣o既「黑松露牛肝菌湯」落肚時感覺實在窩心，加上芬芳o既黑松露醒神怡人，真係好想encore要多碗。食完鮮美o既海鮮拼盤，兩口子就轉攻兩層架上o既小食及甜點。架上最有特色而又最健康o既小點必選兩小碗「蔬菜脆片」。

脆片含有冬菇、秋葵、芋條、紫薯、南瓜等，每款均如薯片般香口脆巧，就連出名唔鍾意食菜o既XO仔都對其愛不釋手，足以證明有幾好食啦！「蔬菜脆片」旁邊o既兩色「墨西哥片配牛油果醬及乳酪醬」微辣香脆，用黎送杯凍飲效果應更佳。

甜品格上o既「開心果馬卡龍」煙韌鬆化。金黃色o既「香芒芝士蛋糕」口感豐富，甜而不溜，極為清新。意外地，濃甜o既「開心果朱古力蛋糕」雖則外表硬實，但其實質感好軟滑。正當兩口子都以為盤上可愛o既狗狗係裝飾品時，老闆娘就好雀躍地糾正話隻狗仔其實係白朱古力所造出，真係估佢唔到喎！

古語有云「赤日炎炎似火燒」，港人消暑妙法之一就係出海遊玩，「DK Cuppa Tea」喺今個夏天亦以此為題，推出「優遊饗宴」下午茶，配合埋海上宴會活動，實行以美食及遊船河令大家互動一番，增添情趣！

颱風「苗柏」以極速襲港，週一下午天文台已預告傍晚將改掛八號風球，正當父母都擔心晚上與世交恩情跨越三代o既字母家族o既晚飯會被取消時，主人家白雪雪姐姐一再來電確認約會風雨不改。喺灣仔工作o既XO仔五點收咗工後，即步行往晚宴地點「La Bombance」。

餐店雖則黃昏六點先正式開門，不過細佬五點半到步，店內o既服務生都完全冇半點怨言，忙碌於窗上貼上膠紙後仲友善熱情地上前招待，送上暖水及毛巾時亦不忘為店子略作簡介，十分周到。當晚派對合共十人，被安排入座有靚景睇o既廂房內，剛好等大家見證「苗柏」帶黎o既大小雨景。